កាសែត The Cambodia Daily ប្រកាស​បញ្ចប់​ការ​បោះពុម្ព​ផ្សាយ​របស់​ខ្លួន​នៅ​ថ្ងៃ​ច័ន្ទ
និពន្ធ​នាយក​កាសែត​ The Cambodia Daily ​គឺ​លោកស្រី Jodie Dejongeបាន​ថ្លែង​ប្រាប់​ទីភ្នាក់ងារ​ព័ត៌មាន​ AFP ​​នៅ​ថ្ងៃ​អាទិត្យ​នេះ​ដែរ​ថា «នេះ​គឺ​ថ្ងៃ​ដ៏​ខ្មៅ​ងងឹត​មួយ​សម្រាប់​សេរីភាព​សារព័ត៌មាន​នៅ​កម្ពុជា»។
វ៉ាស៊ីនតោន — កាសែត The Cambodia Daily ប្រកាសបិទបញ្ចប់ការចេញផ្សាយរបស់ខ្លួនត្រឹមថ្ងៃច័ន្ទស្អែកនេះ ដោយបានហៅរដ្ឋាភិបាលកម្ពុជាថា ជាអ្នកបំផ្លាញកាសែតមួយនេះ ក្រោយពីកាសែតនេះ បានដំណើរការនៅក្នុងប្រទេសកម្ពុជាអស់រយៈពេលជាង២៤ឆ្នាំមកហើយ។ នេះបើយោងតាមសេចក្ដីថ្លែងការណ៍មួយរបស់កាសែត The Cambodia Daily ដែលនៅថ្ងៃអាទិត្យនេះ។ ការប្រកាសនេះ ធ្វើឡើង ក្រោយពីរដ្ឋាភិបាលកម្ពុជា បានព្រមានបិទកាសែតនេះ ប្រសិនបើកាសែតជាភាសាអង់គ្លេសនិងភាសាខ្មែរមួយនេះ មិនបានបង់ពន្ធជូនរដ្ឋនូវទឹកប្រាក់ចំនួនជាង៦លានដុល្លារអាមេរិក ដែលរដ្ឋាភិបាលកម្ពុជា និយាយថា កាសែតនេះ ខកខានមិនបានបង់ អស់រយៈពេល១០ឆ្នាំចុងក្រោយនេះ។ ប៉ុន្តែ ចាងហ្វាងកាសែតនេះ និយាយថា ការតម្រូវឲ្យបង់ពន្ធនេះ គឺគ្រាន់តែជាលេសនយោបាយប៉ុណ្ណោះ ដោយសាររដ្ឋាភិបាល មិនបានពិចារណា ពិនិត្យមើលគណនេយ្យចំណូលនិងចំណាយរបស់កាសែតនេះ តាមការស្នើសុំនោះឡើយ។ សេចក្ដីថ្លែងការណ៍របស់កាសែត The Cambodia Daily បញ្ជាក់ថា នៅត្រឹមថ្ងៃច័ន្ទ ខ្លួននឹងបញ្ចប់ការផ្ដល់សេវាកម្មព័ត៌មាន ដល់ពលរដ្ឋកម្ពុជា ហើយក៏បានថ្លែងអំណរគុណដល់អ្នកគាំទ្រនិងបុគ្គលិករបស់ខ្លួន ដែលបានព្យាយាមប្រយុទ្ធយ៉ាងអង់អាចក្លាហាន ដើម្បីរាយការណ៍«រាល់ដំណឹងទាំងអស់ដោយឥតភ័យខ្លាចឬលម្អៀង»ឡើយ។ និពន្ធនាយកកាសែត The Cambodia Daily គឺលោកស្រី Jodie Dejongeបានថ្លែងប្រាប់ទីភ្នាក់ងារព័ត៌មាន AFP នៅថ្ងៃអាទិត្យនេះដែរថា «នេះគឺថ្ងៃដ៏ខ្មៅងងឹតមួយសម្រាប់សេរីភាពសារព័ត៌មាននៅកម្ពុជា»។ ការប្រកាសបញ្ចប់ការចេញផ្សាយរបស់កាសែត The Cambodia Daily នេះ កើតឡើងតែប៉ុន្មានម៉ោងប៉ុណ្ណោះ ក្រោយពីមេដឹកនាំបក្សប្រឆាំងនៅកម្ពុជាគឺលោក កឹម សុខា ត្រូវបានចាប់ខ្លួននៅគេហដ្ឋានរបស់លោក ទាំងរំលងអធ្រាត្រថ្ងៃសៅរ៍ ឆ្លងចូលថ្ងៃអាទិត្យនេះ ពីបទ«ក្បត់ជាតិ»។ នេះបើយោងតាមទីភ្នាក់ងារព័ត៌មាន AFP ដដែល។ ការប្រកាសបិទទ្វាររបស់កាសែត The Cambodia Daily នេះ ក៏ធ្វើឡើងចំពេលដែលក្រសួងព័ត៌មាន បានបង្គាប់ឲ្យស្ថានីយវិទ្យុក្នុងស្រុកយ៉ាងតិចពីរទៀតគឺវិទ្យុសំបុកឃ្មុំ FM 105 និងវិទ្យុព័ត៌មានស្ត្រីកម្ពុជា FM 102 បញ្ឈប់ការចាក់ផ្សាយព័ត៌មានរបស់វិទ្យុសំឡេងសហរដ្ឋអាមេរិក VOAនិងវិទ្យុអាស៊ីសេរី RFA ផងដែរ។ កាសែត The Cambodia Daily គឺជាកាសែតឯករាជ្យមួយក្នុងចំណោមសារព័ត៌មានឯករាជ្យតិចតួចប៉ុណ្ណោះដែលនៅសេសសល់ក្នុងប្រទេសកម្ពុជា។ កាសែតនេះ ត្រូវបានបង្កើតឡើងកាលពី២៤ឆ្នាំមុន ដោយអ្នកកាសែតអាមេរិកាំងជើងចាស់មួយរូបគឺលោក Bernard Krisher។ កាសែតនេះ បោះពុម្ពជាភាសាអង់គ្លេស ហើយក៏មានអត្ថបទជាភាសាខ្មែរខ្លះដែរ ដែលភាគច្រើន រិះគន់រដ្ឋាភិបាលកម្ពុជា។ កាលពីខែមុន អគ្គនាយកដ្ឋានពន្ធដារនៃក្រសួងសេដ្ឋកិច្ចនិងហិរញ្ញវត្ថុរបស់កម្ពុជា បានលើកឡើងថា កាសែតThe Cambodia Daily បានជំពាក់ពន្ធរដ្ឋចំនួន៦.៣លានដុល្លារអាមេរិក ហើយក្រោយមកលោកនាយករដ្ឋមន្ត្រី ហ៊ុន សែន បានហៅម្ចាស់កាសែតនេះថាជា«ចោរ» ហើយក៏បានព្រមានបិទកាសែតនេះចោល ប្រសិនបើកាសែតនេះ មិនព្រមបង់ពន្ធទេនោះ៕